SKRIFTLIG FORESPØRGSEL E-3329/01

af Erik Meijer (GUE/NGL) til Kommissionen

(30. november 2001)

Om: Forhøjelse af kostprisen på varer og tjenester som følge af, at offentlige opgaver erstattes af udbud

1. Kan Kommissionen bekræfte, at et stigende antal myndigheder på forskellige niveauer i EU's medlemsstater i stadig højere grad gør brug af udbud i forbindelse med indkøb og tildeling af opgaver, så der kan vælges på grundlag af tilbud fra en række virksomheder om en sammenlignelig vare eller tjeneste?

2. Kan Kommissionen samtidig bekræfte, at ikke alene den i punkt 1 omtalte fremgangsmåde for indkøb af varer og tjenester, men også tildeling gennem udbud af opgaver, der tidligere udførtes af de offentlige myndigheder selv, er en fremgangsmåde, som den støtter gennem de relevante fællesskabsbestemmelser på forskellige områder?

3. Er det Kommissionen bekendt, at det i Nederlandene på ny af et forskningsinstitut under Amsterdam kommune er blevet konstateret, at en sådan ordning med anvendelse af udbud kan føre til, at der indgås aftaler mellem virksomhederne om, hvem der skal afgive det billigste bud på udførelsen af en given opgave med det resultat, at det billigste tilbud altid er væsentlige dyrere end den reelle kostpris, hvortil kommer en betydelig margin for risici og driftsoverskud? Det beløb, som myndighederne har betalt for meget, fordeles efterfølgende mellem de involverede virksomheder.

4. Har Kommissionen kendskab til, at en del af disse højere betalinger anvendes til bestikkelse af offentligt ansatte, så virksomhederne kan indhente oplysninger om de beregninger, som ligger til grund for myndighedernes tildelinger af udbud?

5. Hvordan agter Kommissionen ud over at gøre brug af de eksisterende muligheder for at anvende de bestående straffebestemmelser i det tilfælde, hvor det kan anses for bevist, at samarbejde eller køb af oplysninger har fundet sted at gennemføre, så ordningen med udbud i nær fremtid kan føre til lavere priser med opretholdelse af en tilstrækkelig kvalitet?

6. Hvilke alternativer er der ifølge Kommissionen til ordningen med udbud i det tilfælde, at de målsætninger, der er nævnt i punkt 5, ikke varigt kan opnås med denne ordning?

Svar afgivet på Kommissionens vegne af Frederik Bolkestein

(21. januar 2002)

1. Kommissionen kan bekræfte, at et stigende antal myndigheder anvender direktiverne, hvilket skal ses som et skridt mod en bedre overholdelse af bestemmelserne.

Kommissionen vil også gerne påpege, at anvendelse af udbudsdirektiverne ikke betyder, at de udbydende myndigheder er forpligtede til at vælge den billigste bydende. Eftersom formålet med direktiverne er at sikre et optimalt pris/kvalitetsforhold for den udbydende myndighed findes der altid muligheder for, at man kan vælge den økonomisk fordelagtige byder.

2. Kommissionen påpeger, at beslutningen om hvorvidt en givet opgave skal udføres i eget regi eller udbydes, træffes af den udbydende myndighed og ikke af Kommissionen. Udbudsdirektiverne gælder ikke i forbindelse med processer, hvor dele eller afdelinger af udbydende myndigheder gøres selvstændige eller privatiseres. Politikken vedrørende decentralisering eller privatisering af en udbydende myndigheds afdelinger føres udelukkende af denne. Hvis en sådan nyskabt eller privatiseret myndighed selv kan betragtes som udbydende myndighed skal denne, hvor det er påkrævet, tildele sine kontrakter i overensstemmelse med udbudsdirektiverne.

3. til 6. Kommissionen er bekendt med, at det for nylig er blevet konstateret i Nederlandene, at der indgås aftaler mellem de bydende på offentlige kontrakter, med det følge, at kontrakten i sidste resulterer i et ringere pris/kvalitetsforhold end ved fri og fair konkurrence. En sådan tilstand er i strid med EU's konkurrencebestemmelser, og der kan i givet fald rejses tiltale i henhold til disse bestemmelser. Kommissionen er også bekendt med, at tjenestemænd er blevet bestukket med henblik på at give virksomheder forhåndskundskaber til et udbud. Svig er et selvstændigt fænomen og på ingen måde resultat af, og ejheller fremmet af, anvendelsen af udbudsdirektiverne. Retsforfølgelse af sådan kriminel adfærd bør derfor gennemføres med anvendelse af de passende midler. I denne sammenhæng er Kommissionen opmærksom om, at de nationale myndigheder allerede har indledt en (strafferetlig) undersøgelse af sagen.

På basis af ovenstående mener Kommissionen, at korrekt anvendelse af udbudsbestemmelserne resulterer i et optimalt pris/kvalitetsforhold. I denne sammenhæng findes der adskillige eksempler på myndigheder, der har udregnet, hvor meget de har sparet eller fået bedre tjenesteydelsesniveau gennem anvendelse af udbudsproceduren. Derfor agter Kommissionen ikke at foretage nogen ændringer af det eksisterende system.